## Odluka Ustavnog suda Republike Hrvatske broj: U-IIIA-4575/2004 od 3. studenoga 2005.

### NN 138/2005 (23.11.2005.), Odluka Ustavnog suda Republike Hrvatske broj: U-IIIA-4575/2004 od 3. studenoga 2005.

# USTAVNI SUD REPUBLIKE HRVATSKE

**2608**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Marijan Hranjski, Ivan
Matija, Agata Račan, Smiljko Sokol i Milan Vuković, članovi Vijeća, odlučujući o ustavnoj tužbi A. N.
iz Z., koju zastupaju Š. P. i N. S., odvjetnici iz Zajedničkog odvjetničkog
ureda iz Z., na sjednici održanoj 3. studenoga 2005. godine, jednoglasno je
donio

## ODLUKU

I. Ustavna tužba se usvaja.

II. Općinski sud u Zadru dužan je donijeti
odluku u predmetu koji se vodi pred tim sudom pod poslovnim brojem: P-1174/94 u
najkraćem mogućem roku, ali ne duljem od deset (10) mjeseci, računajući od
prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne
novine«, broj 49/02. – pročišćeni tekst), podnositeljici ustavne tužbe A. N. iz
Z., određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 9.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica je, na temelju članka 63.
Ustavnog zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst, u daljnjem tekstu: Ustavni zakon),
podnijela 25. studenoga 2004. godine ustavnu tužbu radi duljine parničnog
postupka koji se vodi pred Općinskim sudom u Zadru pod brojem: P-1174/94,
smatrajući da joj je povrijeđeno ustavno pravo na donošenje sudske odluke u
razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Zadru te uvida u presliku spisa Općinskog suda u
Zadru broj: P-1174/94, utvrdio sljedeće pravno relevantne činjenice za
odlučivanje o povredi ustavnog prava podnositeljice, zajamčenog člankom 29.
stavkom 1. Ustava.

Podnositeljica je podnijela 4. srpnja 1994.
godine tužbu Općinskom sudu u Zadru protiv tužene, L. Š. iz Z., radi vraćanja
nekretnine.

Do 5. studenoga 1997. godine nije poduzeta
nijedna radnja u postupku.

Tužena je 10. travnja 1998. godine dala odgovor
na tužbu.

Na ročištu 15. travnja 1998. godine pročitana je
tužba i odgovor na tužbu te su stranke dodatno obrazložile argumente iz
podnesaka. Sud je naložio podnositeljici da u roku od 8 dana dostavi
dokumentaciju na koju se poziva u tužbi, a punomoćniku tužene da u daljnjem
roku od 8 dana dostavi očitovanje na navedenu dokumentaciju.

Podneskom od 20. travnja 1998. godine
podnositeljica je dostavila traženu dokumentaciju.

Podneskom od 21. svibnja 1998. godine tužena se
očitovala o dokumentaciji i istovremeno istaknula protutužbeni
zahtjev protiv podnositeljice.

Podneskom od 9. veljače 2001. godine
podnositeljica je predložila zakazivanje ročišta.

Podneskom od 14. lipnja 2002. godine
podnositeljica je ponovo predložila zakazivanje ročišta.

Na ročištu 25. studenoga 2002. godine na navode
istaknute u protutužbi očitovali su se i punomoćnik tužene – protutužiteljice i podnositeljica – protutužena.
Sud im je odredio rok od 15 dana radi pismenog očitovanja i predaje sve
dokumentacije vezane uz stjecanje vlasništva nad spornim prostorom. Sud je
također riješio nakon isteka toga roka odrediti očevid na licu mjesta uz
prisutnost vještaka građevinske struke.

Podnositeljica – protutužena
dostavila je očitovanje 25. studenoga 2002. godine tj.
istog dana, a tužena – protutužiteljica 7. siječnja
2003. godine.

Nakon toga, održana su ročišta 1. travnja 2005.
i 13. svibnja 2005. godine, a sljedeće ročište nije zakazano.

3. PRAVO VAŽNO ZA
USTAVNOSUDSKI POSTUPAK

Pravo važno za ustavnosudski postupak propisano
je člankom 29. stavkom 1. Ustava i člankom 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Tužba je Općinskom sudu u Zadru podnijeta 4.
srpnja 1994. godine.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine« – Međunarodni ugovori, broj 18/97., 6/99. – pročišćeni tekst
i 8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 25. studenoga 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno deset
(10) godina, četiri (4) mjeseca i dvadeset jedan (21) dan, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao sedam (7) godina i dvadeset (20) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju, od 5. studenoga 1997. godine do podnošenja ustavne tužbe cijelo
vrijeme vodio pred prvostupanjskim sudom. Općinski sud u Zadru bio je neaktivan
od 15. travnja 1998. do 25. studenoga 2002. godine (četiri godine, sedam
mjeseci i deset dana) i od 25. studenoga 2002. do podnošenja ustavne tužbe 25.
studenoga 2004. (dvije godine) te nadalje.

Razmatrajući postupanje suda tijekom vođenja
postupka razvidno je da je Općinski sud u Zadru održao dva ročišta, te da nije
poduzeo nijednu radnju relevantnu za meritorno odlučivanje o tužbenom zahtjevu
podnositeljice.

4.3. PONAŠANJE PODNOSITELJICE
USTAVNE TUŽBE(TUŽITELJICE U PARNIČNOM POSTUPKU)

Podnositeljica ustavne tužbe kao tužiteljica u
parničnom postup­ku nije doprinijela duljini
postupka.

4.4. SLOŽENOST SUDSKOG
PREDMETA

Ustavni sud utvrđuje da u predmetu nema
elemenata složenosti.

OCJENA USTAVNOG SUDA

5. Ustavni sud utvrđuje da se postupak vodio u
razdoblju od 5. studenoga 1997. godine do podnošenja ustavne tužbe u trajanju
od sedam godina i dvadeset dana, te da je još u tijeku pred prvostupanjskim
sudom. Imajući u vidu ukupno trajanje postupka, razdoblja neaktivnosti i
neučinkovito postupanje Općinskog suda u Zadru, okolnost da se postupak cijelo
vrijeme vodi pred sudom prvog stup­nja, Ustavni sud
ocjenjuje da je povrijeđeno pravo podnositeljice na suđenje u razumnom roku,
zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zadru dužan je
dostaviti Ustav­nom sudu pisanu obavijest o datumima
donošenja i otpreme odluke u roku osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4575/2004

Zagreb, 3. studenoga 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 138/2005-2608